bavarian-nlp/barwiki-20250901 huggingface dataset:
Niamberga Witz

Da Niamberga Witz hod nix mit Humor zan doa, sondan moant Niamberga Gwitztheit und Eafindungsgeist.
Entstandn is da Begriff zwischn am 15. und am 17. Joarhundat, wo s technische Gschick und de Eafindungsgob vo Niamberga Handweakan und Kinstlan legendea worn is. Bis heit is da Niamberga Witz a Begriff fia Niamberga Innovationsgeist bliebm.
Beispui.
Leidln wo zua Entstehung vonam Begriff beitrogn ham:
Dazua kimmt, dass Niamberg im 15. und 16. Joarhundat ba da Heastejung vo Droht und vo Messweakzeig, im Schmiedhandweak, im Kunsthandweak und in da Kartografie fiarend gwen is.
Beispuisweis keman aa de Feiaspritzn (1655), da Fingahuad und de Klarinettn (1699) aus Niamberg.
Zitat.
Iwan Niamberga Witz gibts aa mearane Rednsoartn.:
A bekannta Spruch ausm Middloita hoasst af boarisch so:
Häd i vo Venedig de Mocht
und vo Augschburg de Procht
Niamberga Witz
Strassburga Gschitz
Und Ulma Gejd
Warad i da Reichste in da Wejd.
Schnoatbrax

Da Schnoatbrax (stddt. Sapie), aa Sope oda Sappl, is a Meazweckweakzeig fia de Hoizorbat im Woid. Mit am Schoatbrax ko a gfejta Baamstomm und a Bloch leichta bewegt, draat und ghom wean. A Sope wor friara fia an Hoizknecht unvazichtboa und is heit no a wichtigs Weakzeig. Fia Hoizscheidln vawendt ma an Hondsope.
De Bedeitung vom Schnoatbrax wead daduach deitle, dass a im Woppm vo obboarischn Gmoana voakimmt: Siagsdorf, Reiter Winke, Ramsau und Ruahpading hom an Schnoatbrax in eanan Gmoawoppm.
Aufbau.
Da Schnoatbrax is im Prinzip wiar a Hogg afbaut. Ea besteht aus am Metoitei, s "Haus" mit am Loch, und am kreftign Stui, wo vorn broada wead. Da Stui wead duachs Haus duachezogn. Oiso kos de Klinga niamois vorn aussehaun. De bestn Sopestui san aus Hoslnusshoiz, wo ma owa guad pflegn muass. Oft wead deswegn a Oachana oda a Eschana Stui heagnumma.
De Greifspitzn vom Sope wead je noch Vawendungszweck gformt. Davo hengt ob, ob da Schnoatbrax diaf ins Hoiz eidringt oda mea an da Obaflechn bleibt.
Variantn.
S Griasbeil und da Wendehogn san vaschiedane Variantn vom Schnoatbrax.
Indien

Indien is a Stoot in Sidasien mit 29 Bundesstootn. Indien grenzt an an Indischn Ozean, Pakistan, Nepal, Bhutan, Myanmar und Bangladesch.
Indien is a Vuivejkastoot und is mit iba 1,2 Milliarden Eihwohna (2011) noch Kina im Hiblick auf de Eihwohnazoi s zwoatgresste Land vo da Eadn. Gmessn an da Eihwohnazoi, wead Indien ois de gresste Demokratie vo de Wejd bezeichnet.
Herkumft vom Nom.
Da Nom "Indien" kimmt vom Fluss Indus. Da Begriff losst si bis ins Sanskrit zruckvafoign: "", des wo nix andas ois "Fluss" hoasst. Fia de eiropäischn Seefohra wor ganz Ostasien Indien. In da Kolonialzeit is ma dazua ibaganga de heitigen Gebiete vo Indien, Pakistan und Bangladesch "Indien" z nenna. Erscht seit da Stootsgrindung vo Indien weads im heitign Sinn vawendt. De Bezeichnung "Bharat" beispuisweis im Hindi geht auf an mythischn Herrscha zruck.
Hau

A Hau, aa Haindl oda Hainl, is a Weakzeig zua Bodnbeorwatung fia Fejd und Goartn. Damit wead da Bodn glockat, Unkraut ausgrobm, Fuachn fias Pflanzn zogn und no vui meara.
De Hau deafat oans vo de ejtastn Weakzeig fia de Fejdorbat iwahapts sei. Da Vorlaifa vom Heindl, da Grobstock, makiat an Ofang vom Ockabau, dea wo deswegn aa Hoggbau gnennt wead.
De Hau wead in da Regl zwoahende gfiat, es gibt owa aa kloanare Variantn fias oanhende Orwatn.
Vawendung.
Mit da Hau wead da Bodn ned draat, so wia beim Spotn und beim Pfluag, sondan de Schichtung bleibt dahoidn. Fia de Hau gibts sea vui untaschiedliche Bladdln, je noch Eisotzzweck. Fia schwaare Lehmbedn wead beispuisweis a kloans Bladdl vawendt, fia lockare, sondige Bedn a gross, broads Bladdl. Heit wead de Hau moast nua no fia de Goatnorwat gnutzt. In da Fejdorwat is duach Pfluag, Fräsn und Motorhau vadrängt woan. Des guit owa nua fia Industrielända.
A weidare Owendung vo da Hau is de Rodung, voa oim um Wuazln z entfeana. Do gibts vo da Hau Iwagongsforma zua Dexel.
Dexel

De Dexel oda Dechsel (friara aa maskulin; aa "Dachsbeil" oda "Querbeil") is a Weakzeig zua Hoizbeorbatung. Im Untaschied zua Hogg und zum Hagge liegts Bladdl quea zum Stui, so wia bei da Hau.
Es gibt vui vaschiedane Ausfiarunga, je noch Owendung. Voa oim fia de Zimmara und Schiffbaua woa de Dexel unvazichtboa und wead bis heizdog vawendt.
De Dexel gibts scho seit da Stoazeit. Historisch is de Dexel voa oim zum Aushejn vo Hoiz vawendt woan. Damit hod ma nacha an Trog, Oabaam, Behejta oda a Rinn mocha kena. De Dexel woa aa a wichtigs Weakzeig fia de Pecha. In oidägyptischa Zeit bis ins Middloida is de Dexel aa vo Stoametzn vawendt woan.
Broadhogg

De Broadhogg is a Hogg oda Hagge zum Beorwatn vo Rundhoiz. De Broadhogg hod friara zu am vo de wichtigstn Weakzeig vo de Zimmara gheat. Heit spuit de Broadhogg koa Roin mea, wei de Orwat duach Maschinen (im Sägeweak) gmocht wead. Es gibt owa no Zimmaleit, de wo an Umgang mit da Broadhogg beheaschn.
De Broadhogg is ebba 50 bis 70 cm long und untascheidt si vo da Hogg voa oim duach ia gross bzw. broads Bladdl.
Woffm.
De Broadhogg bzw. Wikingeraxt wor de wichtigste Schlogwoffm vo de Wikinger. Es hot oa- und zwoahändige Variantn gem. De zwoahändige Variantn wor a Stangenwoffm, da Schoft wor bis 1,80 Meta lang. De mittloitaliche Hellebardn is aa a Weidaentwicklung vo da zwoahändign Broadhogg.
Vom 17. Joahundat bis 1903 is de Broadhogg in Schwedn zum Kepfn vo Schwaavabrechan vawendt woan.
Café Hawelka

S Café Hawelka is a legendeas Kafäähaus im 1. Weana Gemeindebeziak Innare Stod in da Dorotheergossn 6.
Gschicht.
Dees Hawelka is 1939 vom Leopold Hawelka aufgmocht wuan. Boid is owa zweng an Kriag wieda zuagmocht und 1945 nei eaeffnet wuan.
Nochm End vo da Besotzungszeit in Wean, oiso ob 1955, is dees Hawelka schnö zum Treffpunkt fia Kinstla wuan. Zu de Staumgäst hom z. B. Leit gheat wia: H. C. Artmann, Konrad Bayer, Helmut Qualtinger, Gerhard Rühm, Friedrich Torberg, Hans Weigel, Ernst Fuchs und Friedensreich Hundertwasser.
Kunst.
S Café Hawelka hod in Georg Danzer zu seim Liadl (vo 1976) "Jö, schau" ("„... so a Sau, wos mocht a Nockata im Hawelka“") inspiriat.
Da Dokumentarfüüm "Königin Josefine – Die Hawelkas und ihr Café" (2002) zagt de Gschicht vo de Hawelkas und vom Café.
Im Netz.
Wienerische Kultur
Sosondowah

Da Sosondowah ("Große Nocht") is a großa Jaga vo de Irokesen gwen, am indianischn Voik in Noadamerika. Amoi hoda a Geist-Wapiti ("Himmes-Elk") vafoigt und is z noh an an Himme kema. Do is a vo da Geddin Dawn ("Morgnrod") gfonga gnumma woan und hod ia ois Tiasteha deana miassn.
An am Dog in da Friah, hoda a scheens Deandl, de Gendenwitha ("De wos an Dog bringt"), am Fluss steh gseng. Ea hod si sofuat in sie valiabt und hod vasuacht sie in Gstoit vo vaschiedanen Vegln z vafian. De Dawn hod owa dazwischngfunkt und hod an Sosondowah an ian Tiapfostn gfesslt. De Gendenwitha hods glei drauf in an Morgnstean vawondlt. So hoda si sei Liab imma oschaung kina, owa nia mit ia zamma sei.
Niamberga Oa

S Niamberga Oa, aa Nürnberger Ei, is - im 16. Joarhundat - a bekonnte Toschnuhr mit Fedaweak und in oana ovaln Foam gwen. Es is bis heit a Synonym fir Niamberga Erfindungsgeist und Niamberga Witz.
Ois Eafinda vom Niamberga Oa guit oft da Niamberga Schlossa Peter Henlein. Dees is owa heit umstrittn, wei des easchte Niamberga Oa eascht fia 1550 nochgwiesn is und da Peter Henlein, da Eafinda vo da easchtn Toschnuhr, scho 1542 gstoam gwen is. Obmdrei hod da Peter Henlein, soweit dees bekannt is, nua zylindafeamige Uhrn heagstejt.
Newgrounds

Newgrounds is a Netzseitn, de wos Flash-Füm und Flash-Spü speichat. De Seitn woa des easchte Flash-Portal im Internetz, wo jeda Nutza seine eiganan Flash-Füm und - Spü auffelodn kaun. Olle Beiträg kenna vo de aundan Nutza aungschaut und beweatet wean.
De Seitn is vom Tom Fulp gründt wuan. De Seitn hod noch eiganen Aungom 2.427.951 registriate Nutza.
Hans Weigel

Julius Hans Weigel (* 29. Mai 1908 in Wean; † 12. August 1991 in Maria Enzersdorf) wo a freia Schriftstöla. Ea hod imma in Wean glebt, aussa zwischn 1938 und 1945. Weu ra jidischa Heakumft woa, is a in de Schweiz gflicht. Da Weigel güt ois ana vo de vüseitigstn Schriftstöla vo Östareich.
Vo 1946 - 1962 is a ois Theatakritika berihmt und vahosst gwen. Zua Legende is da Prozess geng de Burgtheataschauspülarin Käthe Dorsch wuan, de wos eam weng an Variss ogwascht hod. A gaunze Reih vo Burgtheataschauspüla hod im Prozess gegan Weigel aussgsogt und zum Teu Theatavabot bzw. sei Ausweisung aus Östareich valaungt. Zum Schluss homs owa olle zuagem miassn, dass se duach de Kritikn vom Weigl in eanara Karriere profitiat hom. De Dorsch is am 7. Juni 1956 zu 500 Schülling Strof vaurteit wuan.
Weak.
"O du mein Österreich. Versuch des Fragmentes einer Improvisation für Anfänger und solche die es werden wollen". Steingruber Verlag Stuttgart 1956
Rut (Buach)

Des Buach Rut bzw. Ruth (hebr. רות, "Rut"; gr. Ρουθ, "Ruth") is a Buach vom jüdischn Tanach und vom Oidn Testament in da christlichn Bibel. Do wird de Gschicht vo da moabitischn Frau Rut vazejht, de demnoch a Vorfahre vom Kenig David gwesn is.
Xiuhtecuhtli

Xiuhtecuhtli (Nahuatl: Da Herr vom Tiakis) woa bei de Azteken da God vom Feia, vo da Hitz und vom Dog. Ea woa ra da Herr vo de Vuikan, de Peasonifikation vom Lem nochm Dod, de Weame in da Kejtn, des Licht in da Finstanis und des Essn wearend da Hungasnot.
Seine Beinom wia "motecucoma" (zuaniga Herr), "ueue teotl" (oida God) und "tota" (Voda) zoang, dass a a sea wichtiga God fia de Azteken gwen is.
Jeds Joa hods a Fest eam zu Ehrn gem, mit oana riesign Figua und seina tiakisanen Larvn.. Do san z. B. Wochtln gopfat woan und mit Copalpech hod ma graichat. Oi via Joa is z Tenochtitlan des Fest mit Menschnopfa gonz gross gfeiat woan.
Libyen

Libyen is a Stoot in Noadafrika und grenzt on Egyptn, Sudan, Niger, Tschad, Tunesien und Algerien. De Haptstod is Tripolis, mid am Hofn om Middlmeea.
Eadkund.
Libyen liegt zwischn da Sahara und am Middlmeea. Da Stoot hod 5,5 Milliona Eihwohna. De moastn lem in da Gstodregion. De Einwohna vo Libyen san voa oim Araba. Dazua gibts no Berber und Tuareg.
De Wiatschoft vo Libyen is fost voiständig vom Erdej obhängig.
Georg Danzer

Da Georg Franz Danzer (* 7. Oktober 1946 in Wean; † 21. Juni 2007 in Asperhofen) woa a estareichischa Liadamocha. Ea güt ois Voda vom Austropop. De Klassifiziarung hod a owa ned gean gheat. Zeascht is a mit seina Band "The Madcaps" auftretn, drauf ois Solokinstla und zletzt aa in da Formation Austria 3 mit Wolfgang Ambros und Rainhard Fendrich.
Sei eafoigreichste Single is "Jö schau" ("...so a Sau, do sitzt a Nockata im Hawelka“); damit is eam aa 1975 da Duachbruch glunga.
Bedeitung.
Da Danza woa in da estareichischn Popmusik da "Poet und Dichter". Ea guit ois Pionia vo da estareichischn Liadamocha-Szene und hod bsundas aufn Wolfgang Ambros an großn Eifluss ghobt.
Ea woa ana vo de easchtn Musika, de wos mit da Weanerischn Sproch in Deitschland Eafoige gfeiat hom.
Diskografie.
"Schau Georg Danzer/Diskografie"
Amerikanischa Bison

Da Amerikanische Bison ("Bison bison"), aa Indiana-Biffe oda nua Biffe (englisch: "buffalo"), is a wuids Rinviech, des wo in Noadamerika amoi weit vabroadt woa. Zamma mitm eiropäischn Wisent gheata zua Gottung vo de Bison.
Da Biffe eareicht a Schuitaheh vo 1,80 m. Da Bulle wead ebba 3,6-3,7 m long. Da Amerikanische Bison is des gresste noadamerikanische Spoviech.
Indiana Biffe.
Fia de noadmerikanischn Indiana vo da Prärie woa da Bison de Grundlog fias gonze Lem. Jeds Tei vom Biffe is gnutzt woan.
Voa da Eifiarung vo de Ressa in Noadamerika hod ma de Bisons in Treibjogdn in Obgrind stiazn lossn. Des hod dazua gfiat, dass ma oft vui mea Viecha umbrocht hod, ois wia ma zum Lem braucht hod. Mit Ressa hod ma nacha a oanzlne Bisons jogn kena.
Vo 1820 bis 1860 hom de Weißn ebba 30 Milliona Biffe daschossn und damit an Bison praktisch ausgrott ghobt. Nua a boa Dutzend Biffe hom im Yellowstone-Nationalpark iwalebt.
Heitige Situation.
Heit gibts wieda tausende Biffe. Vui davo lem no imma im Yellowstone. Indiana und Weiße hom ogfongt Bisons z zichtn. Bisonfleisch wead aa in Eiropa imma beliabta.
Im Netz.
"Kursiver Text"
Friedrich Torberg

Da Friedrich Torberg (* 16. Septemba 1908 in Wean ois Friedrich Ephraim Kantor; † 10. Novemba 1979 emdo) woa a estareichischa Schriftstöla und Journalist. Da Torberg staumt vo ana deitsch-jiddischn Praga Famülie, de wos noch Wean zong is.
Berihmt is a vua oim duach sein Roman "Der Schüler Gerber" wuan und duach "Die Tante Jolesch", a Anekdotnsaumlung. Ois Iwasetza vo de Biachln vom Ephraim Kishon hoda si aa an Nauman gmocht.
Sei Nauman "Torberg" is a Pseudonym; zaumangsetzt aus da letztn Süm vo seim Famüliennauman "Kantor" und in Gebuatsnauman vo seina Muada "Berg".
Weak.
Gsaummets.
"Gesammelte Werke in Einzelausgaben", Minga 1962-1991, Langen Müller
Wisent

Da Wisent oda da Eiropäische Bison ("Bison bonasus") is a eiropäisches, wuids Rindviech. Wisent hom no bis ins Middloita in de Urwaida vo Eiropa glebt. Im Untaschied zum amerikanischn Bison is da Wisent aufs Lem in Laab-, Nodl und Mischwaida opasst. Deshoib is da Bison aa nua in kloan Gruppm untawegs. A typische Wisentheadn hod ned vui meara ois wia ra Dutzend Viecha.
Da Wisent gheat zu de gfeadetn Viechchoatn. In de 1920a Joa woa ra unmittlboa vom Aussteam bedroht. Da letzte freilebende Wisent is 1927 im Kaukasus ogschossn woan. Nua 12 Wisent hom in Zoo iwalebt. Oi heit lebendn Viecha stomma vo dena Zwejfe o. De Foige davo is a geringe genetische Variabilität, des wo fia de Viechoat a stoake Gfeadung bedeidt.
Heitiga Bstond.
Anno 2006 hods ebba 3.200 reinrassige Wisent im Zuchtbuach gem; davo 420 in Deitschland und 13 in Östareich. Ebba 60% vom Wejdbstondh om anno 2005 in freia Wuidboh glebt.
Im Netz.
[[Kategorie:Hornträger]]
[[Kategorie:Wild]]
1. Buach Samuel

Des 1. Buach Samuel (hebr. שמואל, "Schemuel") is a Buach vom jidischn Tanach und vom Oidn Testament in da christlichn Bibel. In da griachischn Septuaginta werd des Buach zu de "Biacha vo de Kenige" (Βασιλειῶν Α') dazuazejht. In dem Buach werd da Ibagang vo da Richtazeit zum Kenigdum gschuidat, wobei da Prophet Samuel a wichtige Roin spuit, weir a im Aftrog vom God an Saul zum easchtn Kenig vo Israel soibt.
De Periodn vom 1. Buach Samuel geht oiso vom End vo da Richtazeit bis hi zum Doud vom Saul.
Oregon

Oregon is a Bundesstoot in de USA. De Haptstod is Salem und de gresste Stod is Portland. Oregon is anno 1859 ois 33. Bundesstoot aufgnumma woan. Es is da neintgresste Bundesstoot vo de USA.
Eadkund.
On da Noadgrenz fliaßt da Columbia River entlong. De Westgrenz buidt weitgehnd da Snake River. Da hexte Beag is da Mount Hood mit 3425 Meta.
S westliche und neadliche Oregon gheat zu de fruchtboastn Gegendn vo da Eadn.
Neibiberg

Neibiberg (amtli: Neubiberg) is a Gmoa im Landkroas Minga, in Obabayern. De Ortstei vo da Gmoa san: Neibiberg und Untabiberg.
Se grenzt direkt an de Mingara Stodtei Neibealoch und Woidbealoch, an de Gmoana Ottobrunn, Untahaching und Butzbrunn (Ortstei Woidkolonie).
De Gmoa nennt si sejm "Universitetsgmoa Neibiberg". Seit 2006 steht dees sogor af de Ortsschuidln. Z Neibiberg gibts nemle de Universitet vo da Bundeswehr.
2. Buach Samuel

Des 2. Buach Samuel (hebr. שמואל, "Schemuel") is a Buach vom jüdischn Tanach und vom Oitn Testament in da christlichn Bibel. In da griachischn Septuaginta wird des Buach zu den Biachan da Kenige (Βασιλειῶν Β') dazuazejht.
Des Buach fongt o mit'm Tod vom Kenig Saul und vazejht nachad vom Afstieg und vo da Herrschoft vom Kenig David.
1. Buach der Kenige

Des 1. Buach der Kenige (hebr. מלכים, "Melachim") is a Buach vom jüdischn Tanach und vom Oitn Testament in da kristlichn Bibel. In da Septuaginta wird des Buach ois 3. Buach der Kenige (Βασιλειῶν Γ') zejht, weil do de zwoa Samuelbiacha zu den Kenigsbiachan dazuagrechnet werdn.
Am Anfang vazejht des 1. Buach der Kenige vom Kenig David, da scho sehr oit is, und wia Salomo nachad sei Nochfolga wird.
Yellowstone-Nationalpark

Da Yellowstone-Nationalpark in de USA woa da wejdweit easchte Nationalpark. Ea is am 1. Meaz 1872 grindt woan. Da Nom kimmt vom Yellowstone Fluss. Seit 1978 gheat da Yellowstone zum UNESCO-Wödeabe.
Da Yellowstone is voa oim aa fia de Geysir und Schlammtepf (hoasse Schlammquejn) bekonnt. Im Park san ebba de Hejftn vo de Geysir vo da gonzn Wejd. Da bekonntaste is da "Old Faithful Geysir". Aa de Viechawejd vom Yellowstone is oanzigoatig. Da Park is beispuisweis de Hoamat vo Grizzly Bärn, Wejfn, Bison und Wapiti. Desweng keman aa jeds Joa an Hauffa Touristn.
Da Park is de gresste intakte Natualondschoft vo da Noadhoibkugl vo da Eadn. Im Yellowstone gibts vui vaschiedane Eco-Systeme.
Eadkund.
Da gresste Tei vom Park (96%) liegt in Wyoming; drei Prozent vo da Flächn ghean z Montana, a Prozent z Idaho. Mit 8987 km² Flächn is da Yellowstone ebba so groß wia Korsika. Da Park liegt auf an Plateau in in de Middlan Rocky Mountains, auf oana duachschnittlichn Heh vo ebba 2.400 Meta. Da hexte Gipfe is da Eagle Peak mit 3.462 Meta.
Im Park gibts drei Canyons, de wo duach Fliss im Lauf vo 640.000 Joar (seit da letztn großn Eruption) in de vuikanischn Fejsn (Tuff) eigrom woan san. Da bekonntaste is da Grand Canyon vom Yellostone.
Da Nationalpark liegt fost voiständig aufm Krata (Caldera) vo am Supavuikan, dea wo noch wia voa aktiv is. De Magmakamma liegt 8 Kilometa unta da Obaflächn und is 60 Kilometa long, 40 Kilometa broad und 10 Kilometa hoch. Damit gheat da Vuikan zu de gresstn vo da Wejd. De letzte Mega-Explosion vom Yellowstone-Vuikan hods voa 640.000 Joar gem. A Eruption vom Yellowstone-Vuikan, de wos irgendwonn wieda gem wead, wei si de Kamma laufend fuid, häd katastrophale Auswiakunga auf de gonze Wejd. Wonns so a Mega-Explosion wieda gem wead, woass owa neamd. De ko aa eascht in hundattausend Joarn sei.
Viechawejd.
Da Yellowstone hod a vuifejtige Viechawejd. Es gibt aloa ebba 60 Spoviecha im Park, beispuisweis Woif, Lux und Grizzly-Bär. Weidas gibts no Bison, Wapiti, Gobebeck, Ejch, Beaglewen, Schwoaz-Bär und mea.
Dazua hods sejtane Fisch- und Vogloatn.
Indiana.
Da Yellowstone woa ra wichtigs Siedlungs- und Jogdgebiet vo de Indiana. Bis 1871 hom Schoschonen in da Region glebt. De san owa systematisch vatriem woan. In de letztn großn Indiana-Kriag woan aa Lakota unta da Fiarung vom Sitting Bull do. Seit 1880 lem koane Indiana mea im Yellostone. Zletzt aa no Nez Percé untan Haiptling Joseph.
Trivia.
De Hanna-Barbera-Zeichntrickserie "Yogi Bär" spuit im "Jellystone-Nationalpark".
2. Buach der Kenige

Des 2. Buach der Kenige (hebr. מלכים, "Melachim") is a Buach vom jüdischn Tanach und vom Oitn Testament in da christlichn Bibel. In da Septuaginta wird des Buach ois 4. Buach der Kenige (Βασιλειῶν Δ') zejht, weil do de zwoa Samuelbiacha zu den Kenigsbiachan dazuagrechnet werdn.
Des Buach is a unmittlbare Fortsetzung vom 1. Buach der Kenige und vazejht aa weita üba de Kenige vo Israel und Juda. Da Einschnitt zwischn den zwoa Kenigsbiachan is de Herrschoft vom Kenig Ahasja vo Israel.
Außadem wird im 2. Buach der Kenige aa de Entrückung vom Prophetn Elija und des Wirkn vo seim Nochfolga Elischa gschildat.
Kalifornien

Kalifornien (englisch [] und spanisch "California" []) is mid 33 Mio. Eihwohna da bvejkarungreichste Bundestoot vo de USA. Da offizielle Beinam vom Stoot is "Golden State" (Goidna Stoot). Vo da Flächn hea gseng is da drittgresste Bundestoot, noch Alaska und Texas. Kalifornien ligt im Westn vo de Vaeinigtn Staatn und grenzt an Pazifischn Ozean, a de Bundesstootn Oregon, Nevada, Arizona und an Mexiko. De bekanntestn Städt hand Los Angeles und San Francisco. De Fuimstod Hollywood is a Beziak vo Los Angeles. De Haptstod vo Kalifornien is Sacramento.
Heakunft vom Nam.
D Heakuknft vom Nam "California" is ned gwies. Noch oana theorie, hods den Nam scha gehm, bevor de easchtn Eiropäer des Land entdeckt und erobert hamd. 1510 hod da Spanier Garci Rodríguez de Montalvo an Roman gschrim, wo a Insl wo voi mid Goid is viakimmd, Kalifornien hoaßt und wo vo wundaschene Amazonen bewohnt is, wo d Königin "Califia" hoaßt. Wia nochad 1535 an Hernán Cortés' seine Soidatn noch Baja California keman hand, hamds gmoand, es wad a Insl, und hamds noch am Montalvo seim Biachl gnennd.
Eadkund.
Kalifornien ligt a da Schnittstej vo zwoa tektonische Blattn, de se San-Andreas-Vawerfung schimpft, desweng kimmts a dera Region heifig zu Eadbem.
Mid arana Flächn vo 423.970 Quadratkilomeda is Kalifornien noch Alaska und Texas, da drittgresste Bundestoot vo de USA. Ois a eings Land wads wejdweid aufm 95. Bloz vo de flächnmasse gresstn Lända, zwischn am Irak und Paraguay. S Land dastreck se auf a Läng vo mehra wia 1.231 Kilomeda zwischn 32° 30' N und 42° N und aufrana Brean vo von 400 Kilomeda zwischn 114° 8' W und 124° 24' W.
Mim Mount Whitney (4.418 Meter) ligt da hächste Beag vo de USA außahoi vo Alaska in Kalifornien. Eba 100 Kilomeda davo wegad ligt de Wüstngengan Death Valley (Tal des Todes) mim diafstn Punkt vo de USA, "Badwater", 85,5 Meter undam Meeresspiagl. S Doi hod sein Nam aus da Zeid vo de easchtn Siedla vo da Westküstn griagt, de wos oft amoi recht diascht hod a dera Hitzn wias duach de Wüstn groast hand.
In Kalifornien gibts nu an Haufa Nationalparks, da woascheinle bekannteste davo is da Yosemite-Nationalpark.
Yogi Bär

Yogi Bär is a US-amerikanische Zeichntrick-Figua vom Hanna-Barbera-Studio, des san de, de aa "Familie Feuerstein" gmocht hom und 1940 - 1958 de easchte Serie von "Tom und Jerry".
Zum easchtn Moi is da Yogi Bär 1958 in da Zeichntrickserie "Hucky und seine Freunde" auftretn. 1961 hod a a eigene Serie griagt: "The Yogi Bear Show". Zua Zeit wiedahoit da Pay-TV-Senda "Boomerang" de Serie, de wo friara aa in ARD und RTL zoagt woan is.
2010 is a Realfuim in 3D in de deitschn Kinos kema, untam Titl "Yogi Bär".
Inhoid.
Da Yogi Bär lebt im "Jellystone Park" (gmoant is damit da "Yellowstone-Nationalpark"). Sei Liablingsbschäftigung is, dena Bsuachan de Picknick-Keab z stejn. Damit kimmt a imma wieda in Konflikt mitn Ranger Smith, an Aufpassa im Jellystond Park. Sei Freind is da kloane Bär Boo Boo, sei Freindin de Cindy Bearerg.
Sei Slogan hoasst: "„I’m smarter than the average bear!“" (boarisch: "„I bin schlaua ois wia da Duachschnittsbär!“")
Konrad Bayer

Konrad Bayer (* 17. Dezemba 1932 in Wean; † 10. Oktoba 1964 emdo) woa a estareichischa Schriftstöla, Dichda und Dandy, dea wos aa Texte auf Weanarisch gschriem hod.
Zeascht woara Mitglied im "Art-Club" späda in da Weana Gruppm. Damit hod a zua domolign Avantgarde und literarischn Subkuitua gheat. Im Art-Club und in da Weana Gruppm hod a mit Schriftstölan wia Oswald Wiener, Gerhard Rühm, H.C. Artmann und Friedrich Achleitner kooperiat. De zwa Gruppm woan insgsaumt aa fia Happenings, Exzesse und Sponti-Aktionen bekaunt. So san aa vü Gmeinschoftsweake entstaundn.
Da Bayer hod vaschiedane Extreme in seine bizarrn Orwatn integriert wia Gwoit, Pessimismus, Extase und a Eifliss vom Dadaismus und Surrealismus. Bis heit zagt sei provokanta und unvawexlboara Stü auf Schriftstöla sei Wiakung. Seine wichtigstn Weake san de Romane "Der Kopf Vitus Berings" (Da Schädl vom Vitus Bering) und "Der sechste Sinn" (Da sexte Sinn), de wos noch seim Dod in de Joa 1965 und 1966 easchienen san. De bekauntastn Gedichtln auf Weanarisch san vo da Worried Men Skiffle Group vatont woan und wean bis heit gspüt (schau auf Youtube etc.).
Da Bayer woa vom Beruf Bankaungstöda und hod den Beruf bis 1957 ausgübt. Im Joa 1964 hod a si im Oita vo nua 32 Joa, söwa hamdraht; und zwoa noch an Besuch vo an Schriftstölatreffn vo da "Gruppe 47", auf dem de Orwatn, de wos a präsentiat hod, vanichtend kritisiat wuan san.
Glaubst i bin bled (Vatont vo da Worried Men Skiffle Group)
Glaubst i bin bled, das i waß wia späds is
Glaubst i bin bled, das i hea wos du sogst
Glaubst i bin bled, das i siech wiasd du ausschaust
Glaubst i bin bled, das i waß wiar i haß
Glaubst i bin bled, das i gspia wos i aungreif
Glaubst i bin bled, das i schmeck wos i friß
Glaubst i bin bled, das i riach wiasd du stinkst
Glaubst i bin bled, das i waß wos i wü
Glaubst i bin bled
Glaubst i bin bled
Glaubst i bin bled
x-te nummer (Singspü, Zitat)
jetzt is a wida gsund 
dea blede hund
jetzt is a wida gsund 
dea blede hund
no woa des goa so schwea
ich bitte sea
jetzt is a wida gsund 
dea blede hund
niemand hilft mir (1. Strophn)
niemand hilft mir
niemand spricht mir
niemand gibt mir ein stück brot
jeder betrachtet mich
jeder verachtet mich
jeder wünscht ich wäre tot
das ist lustig
das ist schön
das ist das zugrundegehn